Marie Luise Kaschnitz

Marie Luise Freifrau Kaschnitz von Weinberg, (1901–1974) var en tysk forfatter og poet. Hun er kalt «den lille forms mester», og huskes særlig for sine dikt, essay, skisser og hørespill. Hun besøkte Norge i 1970 og var en nær venn av Max Tau.

Biografi 
Kaschnitz ble født 31. januar 1901 i Karlsruhe og nedstammet gjennom sin mor fra en adelsslekt i daværende Elsass med etternavnet Freiin von Holzing-Berstett. Hennes far var prøyssisk generalmajor, og hun vokste opp i Potsdam og Berlin. I årene 1922 til 1924 lærte hun yrket som bokhandler i Weimar (Thelemannsche Buchhandlung) og München (O. C. Recht-Verlag). Fra 1924 arbeidet hun i Leo S. Oschkis bokhandel i Roma. Etter bryllupet reiste hun sammen med sin mann til Italia, Hellas, Nord-Afrika og Tyrkia. Hun bodde i Italia til 1932 og flyttet deretter til Königsberg og Marburg. Fra 1941 til 1955 oppholdt hun seg i Frankfurt am Main og flyttet deretter til Roma. Etter mannens død i 1958 bodde hun vekselvis i Frankfurt am Main, på familiegården Bollschweil ved Freiburg og i Roma. I stor grad forbindes hun med Frankfurt am Main etter at hennes mann fikk en undervisningsstilling i arkeologi i byen. Hun skrev i Frankfurt en rekke dikt og store prosaverk, fikk en lærerstilling i poesi her og mottok æresdoktorgraden fra Goethe-universitetet.

I perioden 1948 til 1949 var hun en av utgiverne av tidsskriftet Die Wandlung. Fra 1960 var hun gjestedosent i poesi i Frankfurt. Med foredragsreiser og opplesninger prøvde hun å påvirke det kulturelle livet i Tyskland etter andre verdenskrig. Hun var en nær venn av Max Tau, og besøkte Norge i 1970.

Odd Abrahamsen uttrykker i sin bok Sinn og sprog at «Kaschnitz' diktning observerer med sjelden skarphet katastrofer i krig og fred. Hun våger virkelig en konfrontasjon med lidelsen, men lidelsen er i hennes diktning ikke den siste sannhet».

Kaschnitz mottok blant annet Georg Büchner-prisen og var medlem av Deutsche Akademie für Sprache und Dichtung. Hun døde 10. oktober 1974 i Roma.

Marie Luise Kaschnitz-prisen utgis årlig av Evangelische Akademie Tutzing.

Sitat

Utgivelser på norsk 
 Til de lyse rommene, diktantologi av Odd Abrahamsen, Dreyers Forlag AS 1981, ISBN 82-09-01954-6.
Isbjørner, fortellinger, Solum forlag, ISBN 82-560-0086-4
Over alle tindar, tysk lyrikk i utvalg og gjendiktning av Åse-Marie Nesse. ISBN 82-525-0785-9

Galleri

Referanser 

Tyske forfattere
Personer fra Karlsruhe